<classify> MAMLAKA ya Majisafi na Usafi wa Mazingira jijini Mwanza MWAUWASA, imekuwa kivutio kwa Asasi zisizo za Kiserikali kutoka nchi za Brazil, Afrika Kusini, Kenya na Uganda.Umaarufu huo unatokana na ubunifu uliotumika katika ujenzi wa mradi wa mfumo rahisi wa uondoshaji majitaka kwenye maeneo ya milimani.Hayo yalisemwa mwishoni mwa wiki na Mkurugenzi wa Shirika lisilo la Kiserikali linalojishughulisha na masuala ya Kijamii nchini CCI, Dk Tim Ndezi aliyekuwa mwenyeji wa ugeni huo nchini.Alisema mradi huo wa majitaka umeendelea kuwa kivutio kikubwa kwa mataifa mbalimbali kote duniani na kwamba taasisi zinazojishughulisha na masuala ya usafi wa mazingira kutoka nchi mbalimbali baada ya kupata sifa za mradi huo wa Mwanza, zimevutiwa kujifunza zaidi ubunifu uliotumika katika utekelezaji wake ili pia kuutumia katika nchi wanazotoka.Wageni hawa wamekuja kujifunza namna ambavyo mradi huu umejengwa ili nao wakaandae mradi wa namna hii kwenye nchi zao, alisema Dk Ndezi.Kwa mujibu wa Dk Ndezi, ugeni huo pia ulilenga kuzungumza na wanufaika wa mradi huo ili kufahamu wajibu wao na namna ambavyo waliupokea na njia wanazotumia kuutunza.Hii ni mara ya pili kwa mwaka huu 2019 mradi huo kutembelewa na ugeni kutoka nje ya nchi, kwani hivi karibuni Mwauwasa ilipokea ugeni kutoka Kenya ambao ulifika kujifunza namna bora ya kutekeleza mradi wa majitaka hususani kwa maeneo yasiyo rasmi.Akizungumza mmoja wa wageni hao kutoka Uganda, Mundamba Omar alisema nchini humo ipo changamoto ya wananchi hususan wa kipato duni kukosa mfumo bora na rasmi wa uondoaji wa majitaka na kwamba ziara yao jijini Mwanza imewapatia uzoefu na ujuzi.Kwa mujibu wa Mkurugenzi Mtendeji wa Mwauwasa, Anthony Sanga ujenzi wa mradi huo uliojengwa katika maeneo ya Kilimahewa, Mabatini na Igogo ulianza mwaka 2016 na umenufaisha kaya zipatazo 415. Awamu ya pili ya ujenzi wa mradi huo itahusisha maeneo mengi zaidi ambayo ni Kabuhoro, Ibungilo, Kawekamo na Isamilo.Alisema changamoto iliyopo jijini Mwanza ni kwamba zaidi ya asilimia 70 ya maeneo hususan ya milimani hayajapimwa na hivyo kusababisha ujenzi wa miradi kuwa mgumu.Alibainisha kuwa, kwa Tanzania Jiji la Mwanza ni la kwanza kutekeleza miradi ya namna hiyo na kwamba kwa duniani miradi ya namna hiyo inapatikana Brazil.Alisisitiza kuwa, lengo mahsusi la mradi huo ni kuondoa majitaka kwa njia rahisi kutoka kwenye maeneo ya milimani ili kuwaepusha wakazi na maradhi yanayoweza kutokea kutokana na mfumo usio rasmi wa uondoaji wake.Diwani wa Kata ya Mbugani, Athumani Jama alisema kabla ya mradi, hali ya uchafu ilikuwa mbaya kutokana na wananchi kuchimba vyoo vyenye kina kifupi maeneo ya milimani hivyo kusababisha maji kutiririka kwa urahisi, huku wengine wakitumia mifuko ya plastiki maarufu kama flying toilets na kuiachia nyakati za mvua.Kwa ujumla, hali ya wakati huo ilichangia kwa kiasi kikubwa kuwapo kwa magonjwa ya mlipuko.  <topic>: KITAIFA 